32005D0704
L 267/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 октомври 2005 година
за приемане на гаранция, предложена във връзка с антидъмпинговата процедура относно вноса на магнезиеви тухли с произход от Китайската народна република
(2005/704/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (основния регламент), и по-специално член 8 от него,
след като се консултира с Консултативния комитет,
като има предвид, че:
А. ПРОЦЕДУРА
(1)
С Регламент (ЕО) № 552/2005 (2) Комисията наложи временни антидъмпингови мита върху вноса в Общността на определен вид магнезиеви тухли с произход от Китайската народна република (КНР).
(2)
След приемането на временните антидъмпингови мерки, Комисията продължи разследването на дъмпинга, вредите и интереса на Общността. Окончателните констатации и заключения на това разследване са изложени в Регламент (ЕО) № 1659/2005 на Съвета (3) за налагане на окончателно антидъмпингово мито и окончателно събиране на временното мито, наложено върху вноса на някои видове магнезиеви тухли с произход от Китайската народна република.
(3)
Разследването потвърди предварителните констатации за вредоносен дъмпинг, свързан с вноса на някои видове магнезиеви тухли с произход от КНР.
Б. ГАРАНЦИЯ
(4)
След въвеждането на временните антидъмпингови мерки, Yingkou Qinghua Refractories Co. Ltd, оказал съдействие производител износител от КНР, предложи гаранция относно цената, съчетано с максимален количествен праг съгласно член 8, параграф 1 от основния регламент. Съгласно тази ценова гаранция, дружеството предложи да продава разглеждания продукт в рамките на максималния количествен праг на или над ценови равнища, които отстраняват вредните въздействия на дъмпинга. Вносът, надхвърлящ максималния количествен праг, ще подлежи на антидъмпингови мита.
(5)
Освен това дружеството ще предоставя на Комисията редовна и подробна информация относно своя износ за Общността, което означава, че спазването на гаранцията може действително да бъде следено от Комисията. Освен това структурата на продажбите на дружеството е такава, че Комисията счита, че рискът от заобикаляне на гаранцията е ограничен.
(6)
Предвид на това гаранцията се счита за приемлива.
(7)
За да се даде възможност на Комисията действително да следи дали дружеството спазва гаранцията, когато пред съответния митнически орган се подава искане за освобождаване за свободно обръщение на основание на гаранцията, освобождаването от митото ще става под условието да се представи фактура, съдържаща най-малко информация, посочена в приложението към Регламент (ЕО) № 1659/2005. Този обем информация е необходим и за да могат митническите органи да се уверят с достатъчна точност, че пратката съответства на търговските документи. Когато не бъде представена такава фактура или когато тя не отговаря на представения на митницата продукт, ще се дължи антидъмпингово мито в съответния размер.
(8)
С цел гарантиране на действителното спазване на гаранцията, на вносителите е обърнато внимание, посредством горепосочения регламент на Съвета, че всяко неспазване на гаранцията може да доведе до прилагането на антидъмпинговото мито с обратна сила по отношение на съответните сделки.
(9)
В случай на неизпълнение или оттегляне на гаранцията, антидъмпинговото мито, наложено от Съвета в съответствие с член 9, параграф 4 автоматично се прилага съгласно член 8, параграф 9 от основния регламент,
РЕШИ:
Член 1
Приема се гаранцията, предложена от извършващия износ производител, посочен по-долу, във връзка с антидъмпинговата процедура относно вноса на някои видове магнезиеви тухли с произход от Китайската народна република.
Държава
Дружество
Допълнителен код по ТАРИК
Китайска народна република
Yingkou Qinghua Refractories Co. Ltd, Qinghuayu Village, Qinghua District, Dashiqiao City, Liaoning Province, 115100, КНР
A636
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 11 октомври 2005 година.